**ԱՄՓՈՓԱԹԵՐԹ**

**«ՍՆԱՆԿՈՒԹՅԱՆ ԳՈՐԾՈՎ ԿԱՌԱՎԱՐՉԻ ԿՈՂՄԻՑ ՄԻԱՍՆԱԿԱՆ ԷԼԵԿՏՐՈՆԱՅԻՆ ՏԵՂԵԿԱՏՎԱԿԱՆ ՀԱՄԱԿԱՐԳԻ ՄԻՋՈՑՈՎ ՏԵՂԵԿԱՏՎՈՒԹՅՈՒՆ ՍՏԱՆԱԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1. Անշարժ գույքի կադաստրի կոմիտե** | **04.03.2021 թ.** |
| **ՍԹ/1361-2021** |
| 1. Նկատի ունենալով այն հանգամանքը, որ «Գույքի նկատմամբ իրավունքների պետական գրանցման մասին» ՀՀ օրենքի (այսուհետ՝ օրենք) 75-րդ հոդվածի պահանջների համաձայն՝ սնանկության գործով կառավարիչները ազատվում են տեղեկատվության տրամադրման ծառայությունների մատուցման համար գանձվող վճարից միայն սնանկ ճանաչված պարտապան ֆիզիկական անձանց մասով իրենց գույքի կամ գույքային իրավունքների մասին հայցվող, օրենքի 73-րդ հոդվածի 1-ին մասի 11.1-12-րդ և 15-րդ (մինչև 10 էջ պատճենահանված փաստաթղթերի մասով) կետերով սահմանված տեղեկության տրամադրման վճարից, իսկ իրավաբանական անձանց դեպքում ծառայությունների մատուցման համար գանձվում է համապատասխան վճար, առաջարկում ենք վճարումն իրականացնել էլեկտրոնային տարբերակով՝ բացառելով տեղեկատվության տրամադրման ծառայությունների մատուցման համար վճարված անդորրագրի կցագրումը։Միաժամանակ տեղեկացնում ենք, որ Կադաստրի կոմիտեի «ARPIS» էլեկտրոնային համակարգը և «Սնանկության գործով կառավարչի կողմից միասնական էլեկտրոնային տեղեկատվական համակարգ»-ը ինտեգրելու համար անհրաժեշտ է կազմակերպել համատեղ քննարկում։ | **Մասամբ է ընդունվել** Ինչպես նշված է Նախագծի հիմնավորումներում, տեխնիկական առաջադրանքի հիման վրա դեռևս 2020 թվականի ապրիլին Եվրոպական միության աջակցությամբ կայացած մրցույթի ամփոփման աշխատանքները որոշ տեխնիկական ու բովանդակային խնդիրների պատճառով հետաձգվել են մոտ ութ ամսով, որով էլ պայմանավորված է Նախագծի՝ ուժի մեջ մտնելու նման երկար ժամկետ սահմանելու անհրաժեշտությունը: Հետևաբար համակարգի մշակման ընթացքում կքննարկվեն նաև ծառայությունների դիմաց վճարման եղանակները և համապատասխան լուծումների հիման վրա կկատարվեն փոփոխություններ: |
| **2. Իրավաբանական անձանց պետական ռեգիստրի գործակալություն** | **09.03.2021 թ.** |
| **/26.1/5671-2021** |
|  1. Էլեկտրոնային համակարգի միջոցով ինքնաշխատ եղանակով պետական մարմիններին, մասնավոր անձանց տրամադրվող տեղեկատվության ստացման առանձնահատկությունները (ընդհանուր կանոնակարգումը՝ ծառայությունների մատուցման համար գանձվում է պետական տուրք` «Պետական տուրքի մասին» Հայաստանի Հանրապետության օրենքով սահմանված կարգով և չափով) սահմանված են  «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» 2001 թվականի ապրիլի 3-ի ՀՕ-169 օրենքի (այսուհետ՝ Օրենք) 65-րդ հոդվածում։ Նշված հոդվածի 2-րդ մասի համաձայն՝ «Հայաստանի Հանրապետության կառավարությունը սահմանում է այն մասնավոր անձանց խմբերի (ըստ գործունեության տեսակների) ցուցակը, ովքեր իրավունք ունեն արդարադատության նախարարության հետ կնքելու պայմանագիր և ինքնաշխատ համակարգերի միջոցով ստանալու գրանցամատյանում գրառված տեղեկությունները:», իսկ 3-րդ մասի համաձայն «Սույն հոդվածի 2-րդ մասում նախատեսված անձինք իրավունք ունեն կնքելու համապատասխան պայմանագիրը և ամսական համապատասխան վճարը վճարելու պայմանով ինքնաշխատ համակարգի միջոցով արդարադատության նախարարի սահմանած կարգով ստանալու գրանցամատյանում պահվող տեղեկությունները:»։  «Պետական տուրքի մասին» 1997 թվականի դեկտեմբերի 27-ի ՀՕ-186 օրենքի 29-րդ հոդվածի համաձայն «Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճարումից ազատվում են օրենսդիր և գործադիր իշխանության, տեղական ինքնակառավարման մարմինները, ինչպես նաև Հայաստանի Հանրապետության կենսաթոշակային և զբաղվածության հիմնադրամը, մարդու իրավունքների պաշտպանը` Հայաստանի Հանրապետության կառավարության սահմանած կարգով «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքով սահմանված պահանջների պահպանմամբ հայտ ներկայացրած՝ «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի 3-րդ հոդվածի 1-ին մասի 30-րդ կետով սահմանված լրատվական գործունեություն իրականացնողները, որոնց հայտի հիման վրա տրամադրված հասանելիությունը օրենքով նախատեսված կարգով չի սահմանափակվել: Հայաստանի Հանրապետության իրավաբանական անձանց պետական միասնական գրանցամատյանում առկա և ինտերնետային կայքում տեղադրված ամբողջական տեղեկությունների տրամադրման համար պետական տուրքի վճարումից ազատվում են նաև դատական իշխանության մարմինները, Հայաստանի Հանրապետության դատախազական մարմինները, օրենքով ստեղծված մշտապես գործող մարմինները, նոտարները, բանկերը և այլ կազմակերպություններ` Հայաստանի Հանրապետության կառավարության սահմանած կարգով:»։ Այսպիսով՝ սնանկության գործով կառավարչը Հայաստանի Հանրապետության իրավաբանական անձանց պետական միասնական գրանցամատյանից (այսուհետ՝ Գրանցամատյան) տեղեկություններ կարող է ստանալ օրենքով սահմանված կարգով՝ վճարելով ծառայությունների մատուցման համար սահմանված պետական տուրք` «Պետական տուրքի մասին» Հայաստանի Հանրապետության օրենքով սահմանված կարգով և չափով։  Վերոգրյալից ելնելով՝ առաջարկում եմ Նախագծից և կարգից հանել Իրավաբանական անձանց պետական ռեգիստրի գործակալությունից տվյալներ ստանալու հետ կապված կարգավորումները։ Հարցին կարելի է անդրադառնալ միայն «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում անհրաժեշտ փոփոխություններ կատարելուց հետո։ | **Չի ընդունվել** Սնանկության էլեկտրոնային համակարգը մշակելուց հետո կքննարկվի նաև այնպիսի արդյունավետ մեխանիզմների ներդրումը, որոնք հնարավորություն կստեղծեն սնանկության գործով կառավարիչների էլեկտրոնային եղանակով հարթակի միջոցով ստանալ անհրաժեշտ տեղեկատվությունը:  Ինչ վերաբերում է «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում անհրաժեշտ փոփոխություններ կատարելու մասին անհրաժեշտությանը, ապա կառավարչի կողմից նշված տեղեկությունները ստանալու իրավական հիմքն արդեն իսկ սահմանված է «Սնանկության մասին» օրենքում:  |
| **3. Քաղաքացիական կացության ակտերի գրանցման գործակալություն** | **09.03.2021 թ.** |
| **/26.1/5671-2021** |
|  1. «Քաղաքացիական կացության ակտերի մասին» ՀՀ օրենքի 11-րդ հոդվածը նախատեսում է քաղաքացիական կացության ակտի պետական գրանցման կապակցությամբ ՔԿԱԳ մարմնի ղեկավարին և աշխատողին հայտնի դարձած տեղեկությունները հրապարակելու կարգը և նշված տեղեկությունները ստանալու իրավասություն ունեցող մարմինների ցանկը: Նշեմ նաև. որ համապատասխան փաստաթուղթը ստանալու լիազորություն ունեցող անձի դիմումի համաձայն, նրան կարող է տրամադրվել  **քաղաքացիական կացության ակտի պետական գրանցման վկայականի կրկնօրինակ կամ քաղաքացիական կացության ակտի պետական գրանցման մասին տեղեկանք՝ հիմք ընդունելով** քաղաքացիական կացության ակտերի գրանցման միասնական էլեկտրոնային կառավարման համակարգի միասնական էլեկտրոնային գրանցամատյանում գրառված ակտային գրանցումները:Ելնելով վերոգրյալից սնանկ ճանաչված ֆիզիկական անձանց վերաբերյալ՝ նրանց ի պաշտոնե ներկայացուցիչ հանդիսացող սնանկության գործերով կառավարիչների հարցումների ընթացքը, ՔԿԱԳ մարմինը կարող է ապահովել ղեկավարվելով ՀՀ Քաղաքացիական դատավարության օրենսգրքի 49-րդ հոդվածի 1-ին և 5-րդ մասերով և **քաղաքացիական կացության ակտի պետական գրանցման վկայականի կրկնօրինակ կամ քաղաքացիական կացության ակտի պետական գրանցման մասին տեղեկանք տրամադրելու համար** ՀՀ օրենսդրությամբ սահմանված ընթացակարգով: | **Չի ընդունվել** «Սնանկության մասին» օրենքի 56-րդ հոդվածի 6-րդ մասը վերաբերում է հարցումներ իրականացնելու և ի պատասխան դրա՝ տեղեկատվություն ստանալու ընթացակարգին: Մինչդեռ ներկայացված առաջարկությունը վերաբերում է **դիմումի հիման վրա** վկայականի կրկնօրինակ կամ գրանցման մասին տեղեկանք տրամադրելու հարցին: Այլ կերպ ասած, Նախագծի քննարկվող դրույթի կարգավորման հարցը այլ է՝ **օրենքի հիման վրա կատարված հարցման** արդյունքում ստացվող տեղեկատվությանը, իսկ ներկայացված առաջարկությունը վերաբերում է դիմումի հիման վրա էլեկտրոնային ձևով ստացվող տեղեկանքների տրամադրման ընթացակարգին: Անհրաժեշտության դեպքում կքննարկվի նաև ենթաօրենսդրական նոմատիվ իրավական ակտերում փոփոխություններ կատարելու հարցը:  |
| **4. Պետական եկամուտների կոմիտե** | **09.03.2021 թ.** |
| **01/11-1/12454-2021** |
|  1․ Նախագծի 1-ին կետով սահմանվող հավելվածի (այսուհետ՝ Հավելված) III. Պետական եկամուտների կոմիտե կատարվող հարցումները գլխի 5-րդ կետի 1-ին և 2-րդ ենթակետերի համաձայն՝ Կառավարիչը Պետական եկամուտների կոմիտեից տվյալներ ստանալու համար հարցում կատարելու նպատակով տեղեկատվական համակարգում մուտքագրում է իրավաբանական անձի դեպքում ՀՎՀՀ և հարցման ժամանակահատված, իսկ ֆիզիկական անձի դեպքում՝ սոցիալական քարտի համար կամ հանրային ծառայությունների համարանիշ կամ հանրային ծառայությունների համարանիշ չստանալու մասին տեղեկանքի համար։ Վերոգրյալից հետևում է, որ սնանկության գործով կառավարիչը, ունենալով ցանկացած իրավաբանական անձի ՀՎՀՀ, իսկ ֆիզիկական անձի դեպքում՝ հանրային ծառայությունների համարանիշ, կարող է մուտքագրել տեղեկատվական համակարգ և ստանալ վերջիններիս վերաբերյալ որոշմամբ սահմանված տեղեկատվություն՝ անկախ այն հանգամանքից, հանդիսանում է վերջիններիս մասով սնանկության գործով կառավարիչ, թե ոչ։ Վերոգրյալի կապակցությամբ հայտնում ենք, որ «Անձնական տվյալների պաշտպանության մասին» ՀՀ օրենքի 3-րդ հոդվածի 1-ին մասի 1-ին կետի համաձայն՝ անձնական տվյալ է համարվում ֆիզիկական անձին վերաբերող ցանկացած տեղեկություն, որը թույլ է տալիս կամ կարող է թույլ տալ ուղղակի կամ անուղղակի կերպով նույնականացնել անձի ինքնությունը: Նույն օրենքի 4-րդ հոդվածի 2-րդ մասի համաձայն՝ անձնական տվյալները մշակվում են օրինական և որոշակի նպատակներով և առանց տվյալների սուբյեկտի համաձայնության չեն կարող օգտագործվել այլ նպատակներով, իսկ 19-րդ հոդվածի 7-րդ մասի համաձայն՝ անձնական տվյալներ մշակողները կամ նույն օրենքով նախատեսված այլ անձինք պարտավոր են պահպանել անձնական տվյալների գաղտնիությունը ինչպես անձնական տվյալները մշակելու հետ առնչվող ծառայողական կամ աշխատանքային պարտականությունները կատարելու ընթացքում, այնպես էլ դրա ավարտից հետո:  ՀՀ հարկային օրենսգրքի 4-րդ հոդվածի 1-ին մասի 63-րդ կետի համաձայն՝ հարկային գաղտնիք է համարվում հարկ վճարողի, հարկ վճարողի գործունեության վերաբերյալ հարկային մարմնի կամ հարկային ծառայողի ստացած ցանկացած տեղեկություն: Հարկ վճարողի վերաբերյալ հարկային գաղտնիք հանդիսացող կամ այդպիսիք պարունակող տեղեկությունները կարող են հրապարակվել միայն հարկ վճարողի կողմից կամ նրա համաձայնությամբ։ Ելնելով վերոգրյալից և հաշվի առնելով Հավելվածում նշված տեղեկատվության անձնական տվյալ և հարկային գաղտնիք հանդիսանալու հանգամանքը՝ առաջարկում ենք վերոնշյալ կետում սահմանել դրույթ, որը կպարտավորեցնի սնանկության գործով կառավարչին ներկայացնելու տվյալ իրավաբանական և (կամ) ֆիզիկական անձի սնանկության կառավարիչ նշանակվելու մասին դատարանի համապատասխան որոշումը: Միաժամանակ, վերոնշյալ կետի 1-ին ենթակետում և 6-րդ կետում «իրավաբանական անձի» բա­ռերից հետո առաջարկում ենք լրացնել «կամ անհատ ձեռնարկատիրոջ կամ նոտարի» բառերը։ Ըստ այդմ, վերջինիս համապատասխան խմբագրման անհրաժեշտություն է առաջանում նաև Պարտապան իրավաբանական անձ Ձև 1-ում։ Բացի այդ, վերոնշյալ կետի 2-րդ ենթակետի «ա» պարբերությունից առաջարկում ենք հանել «սոցիալական քարտի համար կամ» բառերը։ | **Մասամբ է ընդունվել** Նախագծի առարկան վերաբերում է էլեկտրոնային համակարգի միջոցով տեղեկատվության փոխանակման կարգին, իսկ սնանկության գործով կառավարչի կողմից որևէ պետական մարմնի հարցում ուղարկելիս առանձին տեխնիկական լուծումները ենթակա են կարգավորման տեխնիկական առաջադրանքով, և ոչ ենթաօրենսդրական նորմատիվ իրավական ակտով: Այլ կերպ ասած, կապուղիների միջոցով անհրաժեշտ տեղեկատվությունը փոխանակելիս առկա կլինի անհրաժեշտ փաստական հիմքը՝ յուրաքանչյուր գործով սնանկության գործով կառավարիչ նշանակված լինելու հանգամանքը, որը կապահովի տեղեկատվության պատշաճ ծավալով տրամադրումը: Ինչ վերաբերում է Հավելվածի 5-րդ կետի 2-րդ ենթակետի «ա» պարբերությունից «սոցիալական քարտի համար կամ» բառերը հանելու մասով առաջարկին, ապա հարկ է նշել, որ «Հանրային ծառայությունների համարանիշի մասին» օրենքի 6-րդ հոդվածի՝ եզրափակիչ մասի և անցումային դրույթների 3-րդ կետով սահմանված է, որ մինչև սույն օրենքն ուժի մեջ մտնելը քաղաքացիներին տրված սոցիալական ապահովության քարտերի համարները համարվում են հանրային ծառայությունների համարանիշեր: Այսինքն՝ այն քաղաքացիները, ովքեր նախքան քննարկվող օրենքի ուժի մեջ մտնելը ստացել են սոցիալական քարտեր, հանրային ծառայությունների համարանիշեր ստանալու պարտականություն չեն կրել: Ուստի, սոցիալական քարտի համարը անհրաժեշտ պայման է՝ քննարկվող հարցումները և անհրաժեշտ տեղեկատվությունը ձեռք բերելու համար:   |
|  2. Հավելվածի Պարտապան իրավաբանական անձ Ձև 1-ի՝ 1) 1-ին կետում առաջարկում ենք՝ ա․ 1-ին ենթակետում կազմակերպության անվանումը բառերը փոխարինել իրավաբանական անձի անվանումը բառերով, բ․ 3-րդ ենթակետում վիճակը բառը փոխարինել կարգավիճակը բառով, գ․ 5-րդ ենթակետում հասցե բառը փոխարինել հաշվառման հասցե, գործունեության հասցե, մասնաճյուղերի հասցեներ բառերով, դ․ 6-րդ ենթակետում հաշիվներ բառը փոխարինել բանկային հաշիվներ բառերով, ե․ 7-րդ ենթակետում զբաղվածությունը բառը փոխարինել գործունեության տեսակը բառերով, զ․ 9-րդ ենթակետում հարկման կարգը բառերը փոխարինել հարկման համակարգը բառերով։ 2) Առաջարկում ենք խմբագրել 2-րդ կետի վերնագիրը՝ որպես 2-34 կետերի ընդհանուր վերնագիր, իսկ 2-րդ կետ դարձնել 2-րդ կետի 1-ին ենթակետը՝ հաշվի առնելով, որ «Տրված կանխավճարները» ևս հանդիսանում է ռեզիդենտ շահութահարկ վճարողի և մշտական հաստատության միջոցով Հայաստանի Հանրապետությունում գործունեություն իրականացնող ոչ ռեզիդենտ շահութահարկ վճարողի շահութահարկի հաշվարկի 8-րդ՝ «Ակտիվների և պարտավորությունների հաշվապահական հաշվեկշռային արժեքները և հարկային բազաները (հարկման նպատակով հաշվեկշռային արժեքները)» բաժնի ենթակետ:  3) 3-րդ կետը առաջարկում ենք լրացնել նոր 8-րդ ենթակետով՝ հետևյալ բովանդակությամբ՝ «8) Մնացորդը հաշվետու տարվա դեկտեմբերի 31-ի դրությամբ՝»: 4) 6-րդ կետով առաջարկում ենք սահմանել համախառն եկամտի վերաբերյալ տեղեկատվությունը։ Մասնավորապես, առաջարկում ենք 6-րդ կետը շարադրել հետևյալ խմբագրությամբ. «6. Համախառն եկամուտ Հարկման ընդհանուր համակարգում գործող կազմակերպություններ, անհատ ձեռնարկատերեր կամ նոտարներ՝»։ 5) 7-րդ կետով առաջարկում ենք սահմանել իրացման շրջանառության վերաբերյալ տեղեկատվությունը։ Մասնավորապես, առաջարկում ենք 7-րդ կետը շարադրել հետևյալ խմբագրությամբ. «7. Իրացման շրջանառություն Հարկման հատուկ համակարգում գործող կազմակերպություններ, անհատ ձեռ­նարկատերեր կամ նոտարներ՝»։ 6) 13-րդ կետում սոցիալական վճարների մասով բառերն առաջարկում ենք փոխարինել սոցիալական վճարի մասով բառերով։ 7) 32-րդ կետում «(1-18-րդ կետերի հանրագումար)» բառերն առաջարկում ենք փոխարինել «(շահութահարկի հաշվարկի 8-րդ բաժնի 1-18-րդ կետերի հանրա­գու­մար) բառերով։ 8) 33-րդ կետում «(20-28-րդ կետերի հանրագումար)» բառերն առաջարկում ենք փոխարինել «(շահու­թահարկի հաշվարկի 8-րդ բաժնի 20-29-րդ կետերի հանրագումար)» բառերով։  9) 34-րդ կետում «(30-32-րդ կետերի հանրագումար)» բառերն առաջարկում ենք փոխարինել «(շահութահարկի հաշ­վար­կի 8-րդ բաժնի 31-33-րդ)» բառերով։ 10) 35-րդ կետի 3-րդ ենթակետում «ընտանեկան ձեռնարկատիրության» բառերից հետո առաջարկում ենք լրացնել «կամ միկրոձեռնարկատիրության» բառերը: | **Ընդունվել է** |
|  3. 36-րդ կետում առաջարկում ենք՝ ա․ ղեկավարներ բառը փոխարինել տնօրենը բառով, բ) հանել 3-5-րդ ենթակետերը, գ) 8-րդ ենթակետում էլ. փոստ բառերը փոխարինել էլ. փոստի հասցե բառերով։ | **Մասամբ է ընդունվել** Նախագծում փոփոխություն է կատարվել միայն «գ» ենթակետի մասով: Առաջին ենթակետի մասով առաջարկը չի ընդունվել, քանի որ ընկերությունների դեպքում ղեկավարներ են դիտարկվում ոչ միայն տնօրենները, այլ նաև, օրինակ՝ «Բաժնետիրական ընկերությունների մասին» օրենքի 67-րդ հոդվածի 1-ին մասի «իա» կետի իմաստով ընկերության ղեկավար պաշտոնատար անձանց թվում, ի թիվս տնօրենի, ներառվում են նաև խորհրդի նախագահը կամ անդամը, գլխավոր տնօրենը կամ վարչության, տնօրինության անդամը:  |
|  4. 37-րդ կետում առաջարկում ենք՝ ա․ հանել 3-5-րդ ենթակետերը, բ․ 8-րդ ենթակետում էլ. փոստ բառերը փոխարինել էլ. փոստի հասցե բառերով, գ․ բացակայում է 38-րդ կետը (37-րդ կետից անցում է կատարվում 39-րդ կետը): Միաժամանակ, հարկ եմ համարում նշել, որ Պարտապան իրավաբանական անձ Ձև 1-ի 2-34-րդ կետերի տեղեկատվությունը ամբողջական տեսքով առկա է հարկ վճարողների կողմից 2018թ. և դրանից հետո ընկած ժամանակաշրջանի համար ներկայացված ռեզիդենտ շահութահարկ վճարողի և մշտական հաստատության միջոցով Հայաստանի Հանրապետությունում գործունեություն իրականացնող ոչ ռեզիդենտ շահութահարկ վճարողի շահութահարկի հաշվարկի 8-րդ՝ «Ակտիվների և պարտավորությունների հաշվապահական հաշվեկշռային արժեքները և հարկային բազաները (հարկման նպատակով հաշվեկշռային արժեքները)» բաժնում, մինչ այդ տարիների համար ներկայացված հաշվարկներում տեղեկատվությունն արտացոլված է ընդհանրական տեսքով (այլ ձևաչափով)։ | **Ընդունվել է** |
|  5. Պարտապան ֆիզիկական անձ Ձև 2-ի.  1) 5-րդ կետում առաջարկում ենք անձնագիր բառը փոխարինել անձը հաստատող փաստաթուղթ բառերով, 2) 10-րդ կետում առաջարկում ենք գործատուի հաշվեհամարները բառերը փոխարինել գործատուի բանկային հաշիվները բառերով։ | **Ընդունվել է** |
| **5. Աշխատանքի և սոցիալական հարցերի նախարարություն** | **09.03.2021 թ.** |
| **ՄԱ/ԱՊ-1/9997-2021** |
|  «Սնանկության գործով կառավարչի կողմից միասնական էլեկտրոնային տեղեկատվական համակարգի միջոցով տեղեկատվություն ստանալու կարգը սահմանելու մասին» Կառավարության որոշման նախագծի վերաբերյալ առաջարկություններ և դիտողություններ չունենք: Միաժամանակ տեղեկացնում եմ, որ հիմք ընդունելով ՀՀ կառավարության 2019 թվականի դեկտեմբերի  19–ի Էլեկտրոնային տեղեկատվական համակարգի միջոցով անձնական տվյալների փոխանցման կարգը հաստատելու և Հայաստանի Հանրապետության կառավարության 2017 թվականի փետրվարի 16–ի 192–Ն որոշումն ուժը կորցրած ճանաչելու մասին 1849-Ն որոշման պահանջները՝ նախագծով պահանջվող տեղեկատվությունը (բացառությամբ գանձապետական հաշվեհամարների) սոցիալական ապահովության ծառայության կողմից արդեն իսկ տրամադրվում են «ԷԿԵՆԳ» ՓԲԸ: Հայտնում եմ նաև, որ գանձապետական հաշվեհամարները հետագայում նույնպես կավելացվեն «ԷԿԵՆԳ» ՓԲԸ տրամադրվող տեղեկատվության ցանկում։ |  |
| **6. Ոստիկանություն** | **09.03.2021 թ.** |
| **/26.1/5671-2021** |
|  Հաշվի առնելով, որ ՀՀ կառավարության 2020 թվականի ապրիլի 23-ի «Հայաստանի Հանրապետության ոստիկանության բարեփոխումների ռազմավարությունը և դրանից բխող 2020-2022 թվականների գործողությունների ծրագիրը հաստատելու մասին» N 638-Լ որոշմամբ նախատեսվում է մինչև 2022 թվականի հուլիս ամիսը գործարկել Պարեկային ծառայությունը, որի արդյունքում լուծարվելու է Ճանապարհային ոստիկանությունը, առաջարկվում է նախագծի հավելվածում «Ճանապարային ոստիկանություն» բառերը փոխարինել «Հայաստանի Հանրապետության ոստիկանություն» բառերով:  | **Ընդունվել է** |
| **7. Ֆինանսների նախարարություն** | **10.03.2021 թ.** |
| **01/11-1/2998-2021** |
|  1. Առաջարկում ենք Նախագծի հավելվածի 6-րդ կետի Ձև 1-ի (այսուհետ՝ Ձև 1) 1-ին կետում Հարկման կարգը բառերը փոխա­րինել Հարկ­ման համա­կարգը բառերով: Բացի այդ, առաջարկում ենք հաշվի առնել, որ տնտե­­սա­վա­րող սուբյեկտ­ների հարկման համակարգը յուրաքանչյուր պահ կարող է փոփոխ­վել (մաս­նա­վորապես, ԱԱՀ-ի շեմը գերազանցելու հիմ­քով)։ | **Ընդունվել է** |
|  2. Ձև 1-ի 2-րդ կետի համաձայն՝ նախատեսվում է ՀՀ պետական եկամուտների կոմիտեից ստանալ նաև շահութահարկի հաշվարկի ակտիվների և պարտավո­րու­թյուն­ների մասով տեղեկատվություն: Այս առումով, հայտնում ենք, որ եթե խոսքը վերաբերում է ՀՀ պետական եկամուտների կոմիտեի նախագահի 2018 թվականի դեկտեմբերի 12-ի «Շահութահարկի հաշվարկների ձևերը, անհատ ձեռնարկատիրոջ և նոտարի սոցիալական վճարի հաշվարկի ձևը և դրանց լրացման կարգերը հաստատելու մասին» թիվ 749-Ն հրամանով նախատեսված շահու­թա­հարկի հաշվարկներում ներառված տեղեկատվությունները ստանալուն, ապա հայտնում ենք, որ Նախագծով ներկայացված տեղեկատվությունների ձևաչափը և բովանդակությունը չի համապատասխանում նշյալ հրամանով նախատեսված տեղեկատվության ձևաչափին և բովանդակությանը՝ հետևաբար այս մասով Նախագծում անհրաժեշտ է կատարել համա­պա­տաս­խան փոփոխություններ: | **Մասամբ է ընդունվել** Պետական եկամուտների կոմետի դիտողությունների և առաջարկությունների հիման վրա քննարկվող հարցերի մասով Նախագիծը լրամշակվել է և կատարվել են համապատասխան փոփոխություններ: |
| 3. Ձև 1-ում նախատեսված է տեղեկատվության ներկայացում հաշվետու տարում կազմակերպության ֆինանսական վիճակի մասին հաշվետվության մի շարք հոդվածների մնացորդի և շարժի վերաբերյալ: Վերը նշվածի կապակցությամբ հասկանալի չէ, թե ինչու է հաշվետու տարվա ընթացքում հոդվածի ավելացման մեջ առանձնացվում անհատույց ստացումը, իսկ պակասեցման մեջ` իրացումը, անհատույց օտարումը, դուրսգրումը, կորուստը, մաշվածությունը և ամորտիզացիոն մասհանումը: Ընդ որում, հայտնում ենք, որ օրինակ դեբիտորական պարտքերի անհատույց ստացում կամ կրեդիտորական պարտքերի իրացում, անհատույց օտարում, կորուստ կամ մաշվածություն չի կարող տեղի ունենալ: Հաշվի առնելով վերը նշվածը` առաջարկում ենք Ձև 1-ում Մուտք/ավելացում, այդ թվում` անհատույց ստացված բառերը փոխարինել Հաշվետու տարվա ընթացքում ավելացում բառերով, իսկ Ելք/պակասեցում, այդ թվում` իրացված անհատույց օտարված, դուրս գրված, կորսված, մաշվածությունը կամ ամորտիզացիոն մասհանումները բառերը` Հաշվետու տարվա ընթացքում պակասեցում բառերով: | **Չի ընդունվել** Նախագծով առաջարկվող կարգավորումները և ներակայացված առաջարկությունը բովանդակային առումով համընկնում են: Այլ հարց է, որ Նախագծով առաջարկվող կարգավորմամբ ներկայացված է նաև հստակեցում՝ այլ անհրաժեշտ տեղեկատվություն նշելու իմպերատիվ պահանջով: Այն դեպքում, երբ այդ տեղեկատվությունը առանձին պարտապանների համար չի լինի, համապատասխան դաշտում նշում կարող է կատարվել տվյալների բացակայության վերաբերյալ: Հավելենք նաև, որ նույնաբովանդակ ձևակերպումներով գործում է նաև Կառավարության՝ 30.04.2020 թվականին ընդունված թիվ 687-Ն որոշումը: |
| 4. Ձև 1-ում ֆինանսական վիճակի մասին հաշվետվության տարբեր հոդվածների` հաշվետու տարվա մնացորդը և շարժը նախատեսված է 2 անգամ` 1-4 ենթակետերով և 5-8-րդ ենթակետերով: | **Չի ընդունվել**Պետական եկամուտների նախագահի 2018 թվականի դեկտեմբերի 12-ի թիվ 749-Ն հրամանի Բաժին 8-ում տարանջատված է անհրաժեշտ տեղեկատվությունը՝ մի դեպքում որպես հաշվապահական հաշվեկշռային արժեք, մյուս դեպքում որպես հարկային բազա (հարկման նպատակով հաշվեկշռային արժեք):  |
| 5. Անհասկանալի է Ձև 1-ի 20-րդ կետով ներկայացված «Ներդրումներ» հասկացության բովանդակությունը, քանի որ հաշվապահական հաշվառումը կարգավորող օրենսդրությամբ նման հասկացություն նախատեսված չէ: | **Չի ընդունվել**  Պետական եկամուտների կոմիտեի դիտողությունների և առաջարկությունների հիման վրա Նախագիծը լրամշակվել է, սակայն այս մասով վերջինիս կողմից որևէ դիտարկում չի ներկայացվել, որը համապատասխանում է նաև Պետական եկամուտների նախագահի 2018 թվականի դեկտեմբերի 12-ի թիվ 749-Ն հրամանում առկա եզրույթին: Ավելին, նույնաբովանդակ ձևակերպումներով գործում է նաև Կառավարության՝ 30.04.2020 թվականին ընդունված թիվ 687-Ն որոշումը:  |
| 6. Ձև 1-ի 32-34-րդ կետում ակտիվների, պարտավորությունների և սեփական կապիտալի հանրագումարները սխալ են ներկայացված, քանի որ օրինակ` սեփական կապիտալի հանրագումարում ներառված չեն սեփական կապիտալի այլ տարրերը (24-րդ կետ), ինչպես նաև ներառված են ընդամենը ակտիվները: Նույնաբնույթ սխալներ առկա են նաև ընդամենը ակտիվների և պարտավորությունների հանրագումարների պարագայում: | **Չի ընդունվել** Պետական եկամուտների կոմիտեի դիտողությունների և առաջարկությունների հիման վրա Նախագիծը լրամշակվել է, սակայն այս մասով վերջինիս կողմից որևէ դիտարկում չի ներկայացվել: Ավելին, նույնաբովանդակ ձևակերպումներով գործում է նաև Կառավարության՝ 30.04.2020 թվականին ընդունված թիվ 687-Ն որոշումը: |
| 7. Ձև 1-ի 35-րդ կետի 3-րդ ենթակետի համաձայն՝ նախատեսվում է ՀՀ պետական եկա­­մուտների կոմիտեից ստանալ նաև Ա/Ձ ընտանեկան ձեռնարկատիրության սուբ­յեկտ հան­դիսացողների վերաբերյալ տեղեկատվություն: Այս առումով, առաջարկում ենք հաշվի առնել, որ 2020 թվականի հունվարի 1-ից ինքնա­զբաղված անձանց հարկման համակարգի և ընտանեկան ձեռնարկատիրության համա­կարգի փոխա­րեն ներդվել է մեկ միասնական` միկրոձեռնարկատիրության հարկման համա­կարգ: Հստակեցման կարիք ունի Ձև 1-ի 35-րդ կետում նշված՝ համախառն եկա­մուտը որ հաշ­վետու ժամա­նա­կա­շրջանի համախառն եկամտին է վերաբերում:Բացի այդ, առաջարկում ենք հստակեցնել, թե վերոնշյալ կետի 4-րդ ենթակետում նշված՝ «Ինքնուրույն հարկ վճարող ֆիզիկական անձինք» որ ֆիզիկական անձանց է վերաբե­րում՝ հարկային գործակալի պարտավորությունից ազատված գործատուների մոտ աշխա­տող ֆիզիկական անձանց, թե մինչև 2020 թվականի հունվարի 1-ը գործող հարկային օրենս­դրու­թյամբ սահմանված՝ ինք­նա­զբաղված անձանց հարկման համակարգում գոր­ծու­նեու­թյուն իրա­կանացնող ֆիզիկական անձանց: | **Մասամբ է ընդունվել** Հարկ ենք համարում նշել, որ պահանջվող տեղեկատվությունը հաշվետու ժամանակահատվածի մասին նշվում է հարցման մեջ: Ուստի քննարկվող մասով տեղեկատվությունը կտրամադրվի այն ժամանակահատվածի համար, որը նշված կլինի հարցման մեջ: |
| **8. Բարձր տեխնոլոգիական արդյունաբերության նախարարարություն** | **16.04.2021 թ.** |
| **01/17․1/2220-2021** |
|  Դիտողություններ և առաջարկություններ չեն ներկայացվել: |  |
| **9. «Էլեկտրոնային կառավարման, ենթակառուցվածքների ներդրման գրասենյակ» ՓԲԸ** | **21.04.2021 թ.** |
| **1811** |
| 1. Միասնական էլեկտրոնային տեղեկատվական համակարգի բովանդակությունը անվանմամբ ավելի հստակ արտահայտելու, ինչպես նաև ճանաչելիությունը ապահովելու նպատակով (EU4Armenia: eGov actions ծրագրի շրջանակում մշակված հարթակը կոչվում է GIP` Government Interoperability Platform, թարգ.՝ Կառավարության փոխգործելիության հարթակ) առաջարկում ենք Նախագծի Հավելվածով սահմանվող կարգի 1-ին կետը «միասնական էլեկտրոնային տեղեկատվական համակարգի» բառերից հետո լրացնել «(նույնն է, ինչ Կառավարության փոխգործելիության հարթակի)» բառերով, իսկ Նախագծի Հավելվածով սահմանվող կարգի 2-րդ կետում «տեղեկատվական համակարգում» բառերը փոխարինել «Կառավարության փոխգործելիության հարթակում» բառերով:
 | **Չի ընդունվել** Նախագծի հավելվածի 2-րդ կետում կատարվել է լրացում՝ սահմանելով Կառավարության կողմից սահմանած կարգով իրականացնելու հարցումները: Ի թիվս այլ հարցերի՝ Կառավարության 31.08.2015 թ. N 1093-Ն որոշմամբ սահմանված են Կառավարության փոխգործելիության հարթակի միջոցով տեղեկատվության փոխանակման կարգն ու պայմանները:  |
| 1. Առաջարկում ենք Նախագծի Հավելվածով սահմանվող կարգի 2-րդ կետը «առցանց դիտարկման ձևով» բառերից հետո լրացնել «՝ ՀՀ կառավարության 2015թ. օգոստոսի 31-ի N 1093-Ն որոշմամբ սահմանված կարգով» բառերով:
 | **Ընդունվել է:** |
| 1. Նկատի ունենալով, որ ֆիզիկական անձի դեպքում որպես նույնականացուցիչ համարվում է հանրային ծառայությունների համարանիշը՝ առաջարկում ենք՝

Նախագծի Հավելվածով սահմանվող կարգի 4-րդ կետի 1-ին ենթակետից հանել «անուն, ազգանուն, հայրանուն, անձը հաստատող փաստաթղթի տվյալներ, իսկ առկայության դեպքում՝ սոցիալական քարտի համար կամ» բառերը: | **Ընդունվել է** |
| 4. Նկատի ունենալով, որ ֆիզիկական անձի դեպքում որպես նույնականացուցիչ համարվում է հանրային ծառայությունների համարանիշը՝ առաջարկում ենք՝ Նախագծի Հավելվածով սահմանվող կարգի 8-րդ կետի 1-ին ենթակետում «անուն, ազգանուն, հայրանուն, ծննդյան օր, ամիս, տարեթիվ, անձը հաստատող փաստաթղթի տվյալներ» բառերը փոխարինել «հանրային ծառայությունների համարանիշ կամ հանրային ծառայության համարանիշ չստանալու մասին տեղեկանքի համար» բառերով: | **Ընդունվել է** |
| 5. Նկատի ունենալով, որ ֆիզիկական անձի դեպքում որպես նույնականացուցիչ համարվում է հանրային ծառայությունների համարանիշը՝ առաջարկում ենք՝ Նախագծի Հավելվածով սահմանվող կարգի 13-րդ կետից հանել «1) անուն, ազգանուն, հայրանուն. 2) անձը հաստատող փաստաթղթի տվյալներ, իսկ առկայության դեպքում՝ սոցիալական քարտի համար կամ» բառերը: | **Ընդունվել է** |
| 6. Նկատի ունենալով, որ ֆիզիկական անձի դեպքում որպես նույնականացուցիչ համարվում է հանրային ծառայությունների համարանիշը՝ առաջարկում ենք՝Նախագծի Հավելվածով սահմանվող կարգի 15-րդ կետի 1-ին ենթակետից հանել «սոցիալական քարտի համար կամ» և «, ծննդյան օր, ամիս, տարեթիվ, անձը հաստատող փաստաթղթի տվյալներ» բառերը: | **Ընդունվել է** |
| 7. Նկատի ունենալով, որ իրավաբանական անձի դեպքում որպես նույնականացուցիչ համարվում է հարկ վճարողի հաշվառման համարը (այսուհետ՝ ՀՎՀՀ)՝ առաջարկում ենքՆախագծի Հավելվածով սահմանվող կարգի 4-րդ կետի 2-րդ ենթակետից հանել «լրիվ անվանում,» և «և պետական գրանցման համար» բառերը: | **Ընդունվել է** |
| 8. Նկատի ունենալով, որ իրավաբանական անձի դեպքում որպես նույնականացուցիչ համարվում է հարկ վճարողի հաշվառման համարը (այսուհետ՝ ՀՎՀՀ)՝ առաջարկում ենքՆախագծի Հավելվածով սահմանվող կարգի 8-րդ կետի 2-րդ ենթակետից հանել «լրիվ անվանում,» և «, պետական գրանցման համար» բառերը: | **Ընդունվել է** |
| 9. Նկատի ունենալով, որ իրավաբանական անձի դեպքում որպես նույնականացուցիչ համարվում է հարկ վճարողի հաշվառման համարը (այսուհետ՝ ՀՎՀՀ)՝ առաջարկում ենքՆախագծի Հավելվածով սահմանվող կարգի 15-րդ կետի 2-րդ ենթակետից հանել «լրիվ անվանում,» և «, պետական գրանցման համար» բառերը: | **Ընդունվել է** |
| **10.Վարչապետի աշխատակազմ****(ֆինանսատնտեսագիտական վարչություն)** | **01.04.2021 թ.** |
| **02/10.20/8926-2021** |
| 1. Նախագծի 2-րդ կետով առաջարկվում է՝ սույն որոշումն ուժի մեջ մտնելուց հետո՝ եռամսյա ժամկետում ապահովել գործող տեղեկատվական համակարգերի փոփոխությունը և համապատասխանեցումը սույն որոշման պահանջներին, ինչպես նաև անհրաժեշտության դեպքում` մշակել և գործարկել սույն որոշմանը համապատասխան տեղեկատվության փոխանակումն ապահովելու համար անհրաժեշտ նոր տեղեկատվական համակարգերը:Վերջինիս վերաբերյալ հայտնում ենք հետևյալը՝ ձևակերպումից կարելի է ենթադրել, որ համապատասխան մարմինների կողմից նոր տեղեկատվական համակարգերով ապահովումը կարող է հանգեցնել լրացուցիչ ֆինանսական ծախսերի, որոնց սակայն հիմնավորման մեջ անդրադարձ չկա: | **Ընդունվել է** |
| 2. Հայտնում ենք, որ ներկայումս համապատասխան մարմինների (սուբյեկտների) միջև էլեկտրոնային եղանակով տեղեկատվության փոխանակման հետ կապված հարցերը կարգավորվում են ՀՀ կառավարության 2015 թվականի օգոստոսի 31-ի թիվ 1093-Ն որոշմամբ և ՀՀ կառավարության 2019 թվականի դեկտեմբերի 19-ի թիվ 1849-Ն որոշմամբ, մասնավորապես վերջինիս Հավելվածի 19-րդ կետի համաձայն՝ «Սույն կարգում ուղղակիորեն չկարգավորված մասով անձնական տվյալների փոխանցման և մշակման հետ կապված հարաբերությունները կարգավորվում են «Անձնական տվյալների պաշտպանության մասին» Հայաստանի Հանրապետության օրենքով, Հայաստանի Հանրապետության կառավարության 2015 թվականի օգոստոսի 31-ի N 1093-Ն որոշմամբ, ինչպես նաև օպերատորի հետ կնքված պայմանագրի դրույթներով:»: Հաշվի առնելով վերոնշյալը՝ առաջարկում ենք քննարկել և նկատի ունենալ նաև գործող իրավակարգավորումները: | **Ընդունվել է** |
| 3. Առաջարկում ենք Նախագիծը համաձայնեցնել նաև Բարձր տեխնոլոգիական արդյունաբերության նախարարության հետ՝ հաշվի առնելով ՀՀ վարչապետի 10.05.2019թ. Կառավարության նիստում տրված թիվ ԱՔ/121-2019 հանձնարարականը, ինչպես նաև հաշվի առնելով ներկայումս փոխգործելիության հարթակի ստեղծմանն ուղղված աշխատանքները և վերոնշյալում մատնանշված ՀՀ կառավարության համապատասխան որոշումները՝ նաև «ԷԿԵՆԳ» ՓԲԸ-ի հետ: | **Ընդունվել է** |